### NN 135/2022 (21.11.2022.), Presuda Visokog upravnog suda Republike Hrvatske poslovni broj: Usoz-70/20-7 od 24. listopada 2022.

VISOKI UPRAVNI SUD REPUBLIKE HRVATSKE

2043

PRESUDA

Visoki upravni sud Republike Hrvatske u vijeću sastavljenom od sudaca toga suda Gordane Marušić-Babić, predsjednice vijeća, dr. sc. Sanje Otočan, Senke Orlić-Zaninović, Ljiljane Karlovčan-Đurović i Blanše Turić, članova vijeća, te više sudske savjetnice Ivane Mamić Vuković, zapisničarke, u postupku ocjene zakonitosti općeg akta u povodu zahtjeva T. B. iz V. G., M., kojeg zastupa opunomoćenica B. Š. M., odvjetnica u Z., na sjednici vijeća održanoj 24. listopada 2022.

presudio je

I. Ukida se Poslovnik o radu Znanstvenog vijeća Hrvatskog veterinarskog instituta, broj: Z-VI-4-584/17 od 14. veljače 2017.

II. Odbija se zahtjev podnositelja za naknadu troškova spora.

Obrazloženje

1. Podnositelj je ovome Sudu podnio zahtjev za ocjenu zakonitosti članka 21. i članka 22. Poslovnika o radu Znanstvenog vijeća Hrvatskog veterinarskog instituta (dalje: Poslovnik) donesenog na sjednici Znanstvenog vijeća 14. veljače 2017. Navodi da je odredba članka 21. Poslovnika nezakonita u dijelu u kojem se propisuje da se odluka o izboru pristupnika na znanstvena, suradnička i stručna radna mjesta na temelju prijedloga stručnog povjerenstva donosi natpolovičnom većinom glasova ukupnog broja članova Znanstvenog vijeća, a članak 22. Poslovnika u dijelu u kojem se propisuje da je glasovanje tajno prilikom provođenja izbora na znanstvena radna mjesta. Smatra da osporene odredbe nisu u skladu s odredbom članka 40. stavka 1. Zakona o znanstvenoj djelatnosti i visokom obrazovanju, prema kojoj se postupak izbora na znanstvena radna mjesta mora urediti statutom, a ne općim aktom. Navodi da je, osim toga, Poslovnik donesen od neovlaštenog tijela. Uz zahtjev priložio je pojedinačnu odluku Upravnog vijeća Hrvatskog veterinarskog instituta od 2. listopada 2019., kojom je odbijen njegov prigovor izjavljen protiv Odluke Znanstvenog vijeća Hrvatskog veterinarskog instituta od 11. srpnja 2019., a kojom je utvrđeno da nije izabran na znanstveno radno mjesto višeg znanstvenog suradnika. Predlaže Sudu da ukine Poslovnik u osporavanom dijelu i potražuje trošak za sastav zahtjeva za ocjenu zakonitosti.

2. Očitovanje na zahtjev dao je ravnatelj Hrvatskog veterinarskog instituta. U bitnome navodi da je Znanstveno vijeće Instituta jedino ovlašteno donijeti poslovnik o svom radu, u čiju izradu su uključeni svi članovi Znanstvenog vijeća, te je u donošenje Poslovnika bio uključen i podnositelj koji nije imao primjedbi na tekst Poslovnika. Navodi da je u konkretnom slučaju postupak izbora proveden sukladno Statutu Instituta i Zakonu o znanstvenoj djelatnosti i visokom obrazovanju (»Narodne novine«, broj: 123/03., 198/03., 105/04., 174/04., 2/07., 46/07., 45/09., 63/11., 94/13., 139/13., 101/14., 60/15. i 131/17. – dalje: ZZD), te da odluku o izboru odnosno neizboru donose članovi Znanstvenog vijeća, sukladno članku 37. Statuta, a koji su autonomni u svom osobnom odlučivanju i glasovanju. Predlaže da se zahtjev odbije.

3. Zahtjev je osnovan.

4. Osporavani Poslovnik donijelo je Znanstveno vijeće Hrvatskog veterinarskog instituta (dalje: Institut) na sjednici održanoj 14. veljače 2017., na temelju članka 42. Statuta Instituta i članka 26. stavka 5. ZZD-a.

5. Odredbom članka 42. Statuta propisano je da Znanstveno vijeće Instituta obavlja poslove iz svoje nadležnosti na sjednicama (stavak 1.), da raspravlja i odlučuje kada je na sjednicama nazočno više od polovice ukupnog broja članova (stavak 2.) te da odluke donosi natpolovičnom većinom ukupnog broja članova (stavak 3.).

6. Odredba članka 26. ZZD-a sadržava osnovne odredbe o unutarnjem ustroju znanstvenog instituta, a prema stavku 5. toga članka u znanstvenom vijeću znanstvenici i osobe izabrane na suradnička radna mjesta ili njihovi predstavnici odlučuju o znanstvenim i stručnim pitanjima, te znanstveno vijeće utvrđuje i provodi znanstvenu politiku instituta; raspravlja i odlučuje o znanstvenim i stručnim pitanjima; provodi dio postupka izbora u znanstvena znanja, kad je institut za to ovlašten; provodi postupke izbora na znanstvena, suradnička i stručna radna mjesta; imenuje i razrješuje dio članova upravnog vijeća instituta u skladu sa statutom; predlaže upravnom vijeću kandidate za natječajni odbor za izbor ravnatelja instituta; daje upravnom vijeću instituta prethodno mišljenje u postupku donošenja statuta te obavlja druge poslove određene odlukom o osnivanju i statutom instituta.

7. Prema ocjeni ovoga Suda citirane odredbe temeljem kojih je Poslovnik donesen, ne daju valjanu osnovu Znanstvenom vijeću Hrvatskog veterinarskog instituta za njegovo donošenje.

8. Nadalje, nije sporno da je Hrvatski veterinarski institut javna ustanova (javni znanstveni institut) sukladno odredbi članka 25. ZZD-a, na čiji unutarnji ustroj i upravljanje se, prema članku 26. stavku 1. ZZD-a primjenjuju odredbe Zakona o ustanovama, ako tim Zakonom nije određeno drukčije.

9. Odredbom članka 53. stavka 1. Zakona o ustanovama (»Narodne novine«, broj: 76/93., 29/97., 47/99., 35/08. i 127/19.) propisano je da ustanova ima statut kojim se, sukladno zakonu i aktu o osnivanju ustanove, uređuje ustrojstvo, ovlasti i način odlučivanja tijela ustanove, te uređuju druga pitanja od značenja za obavljanje djelatnosti i poslovanje ustanove. Prema stavku 2. toga članka Zakona, ustanova ima i druge opće akte sukladno zakonu, aktu o osnivanju i statutu ustanove. Druge opće akte ustanove donosi upravno vijeće ako zakonom ili statutom ustanove nije propisano da ih donosi ravnatelj ili stručno vijeće (članak 54. stavak 2.).

10. Prema članku 74. Statuta opći akti Instituta su Statut, pravilnici, poslovnici i odluke kojima se uređuju pojedina pitanja djelatnosti Instituta.

11. Nadležnost Znanstvenog vijeća kao stručnog vijeća Instituta propisana je člankom 37. Statuta. Prema navedenoj odredbi Znanstveno vijeće obavlja poslove određene zakonom i odlukom o osnivanju, a osobito utvrđuje i provodi znanstvenu politiku Instituta, raspravlja i odlučuje o znanstvenim i stručnim pitanjima; provodi dio postupka izbora na znanstvena, suradnička i stručna radna mjesta; predlaže člana Upravnog vijeća iz redova znanstvenika Instituta; predlaže Upravnom vijeću kandidate za natječajni odbor za izbor ravnatelja Instituta; daje Upravnom vijeću prethodno mišljenje u postupku donošenja Statuta; brine o razvoju znanstvenog podmlatka; raspravlja o proračunu Instituta te obavlja i druge poslove određene odlukom o osnivanju i Statutom.

12. S obzirom na to da iz citiranih propisa proizlazi da statut i druge opće akte ustanove donosi upravno vijeće, te da donositelj u konkretnom slučaju nije zakonskom niti statutarnom odredbom ovlašten za donošenje općih akata, osporavani Poslovnik Sud je ocijenio nezakonitim.

13. Obavljanje drugih poslova određenih odlukom o osnivanju i statutom instituta iz točke 8. stavka 5. članka 26. Zakona o znanstvenoj djelatnosti i visokom obrazovanju, kao i članka 37. Statuta, ne može samo po sebi podrazumijevati nadležnost za donošenje općih akata. Također, niti ovlaštenje Znanstvenog vijeća da provodi postupke izbora na znanstvena, suradnička i stručna radna mjesta i donosi odluku o izboru, ne predstavlja ujedno ovlaštenje za donošenje predmetnog Poslovnika.

14. Slijedom iznesenog, na temelju članka 86. stavka 3. Zakona o upravnim sporovima (»Narodne novine«, broj: 20/10., 143/12., 152/14., 94/16., 29/17. i 110/21. – dalje: ZUS) odlučeno je kao u točki I. izreke. Sukladno odredbi članka 86. stavka 4. ZUS-a ukinuti opći akt prestaje važiti s danom objave u »Narodnim novinama«.

15. U postupku ocjene zakonitosti općeg akta, prema stajalištu ovoga Suda, stranka nema pravo na trošak spora, bez obzira na uspjeh u sporu. Stoga je zahtjev podnositelja za naknadu troška za sastav zahtjeva valjalo odbiti (točka II. izreke).

Poslovni broj: Usoz-70/20-7

Zagreb, 24. listopada 2022.

Predsjednica vijeća
 Gordana Marušić-Babić, v. r.